**Ο Ανώτερος Εαυτός, ο Κατώτερος Εαυτός**

**και η Μάσκα**

Pathwork Guide Διάλεξη Αρ. 14 / 11 Οκτωβρίου 1957

Σας χαιρετώ στο όνομα του Κυρίου. Ευλογημένη τούτη η ώρα που μου επιτρέπεται να σας μιλήσω, φίλοι μου.

Έχω υποσχεθεί να σας μιλήσω απόψε για το πώς βλέπουμε εμείς στον πνευματικό κόσμο την ανθρώπινη προσωπικότητα συνολικά, την πλήρη μονάδα. Όλοι σας γνωρίζετε ότι δεν έχετε μόνο ένα φυσικό σώμα, αλλά και διάφορα πιο λεπτοφυή σώματα που το καθένα αντιπροσωπεύει κάτι διαφορετικό. Γνωρίζετε επίσης πως οι σκέψεις σας έχουν συγκεκριμένες πνευματικές μορφές και ότι αυτές οι μορφές δεν δημιουργούνται μόνο από τις σκέψεις, αλλά και από τα συναισθήματα, δεδομένου ότι ένα συναίσθημα είναι στην πραγματικότητα απλώς μια μη διαμορφωμένη σκέψη που ακόμα δεν έχει γίνει συνειδητή. Παρ’ όλο που η σκέψη δημιουργεί μια διαφορετική μορφή απ’ ότι ένα συναίσθημα, και οι δύο δημιουργούν πολύ συγκεκριμένες και ουσιαστικές μορφές. Κάθε λεπτοφυές σώμα, όπως και το φυσικό σώμα, έχει μια αύρα: τη δόνηση και την εκπομπή αυτού του σώματος. Οι σκεπτομορφές ή οι συναισθηματικές μορφές αντανακλούν την εικόνα τους στην αύρα. Αυτές οι μορφές υπάρχουν πραγματικά στο πνεύμα. Οι αύρες, ως εκ τούτου, δεν είναι οι ίδιες οι εικόνες, αλλά οι αντανακλάσεις των εικόνων. Αυτές οι μορφές δημιουργούν τις σφαίρες στον πνευματικό κόσμο και ανάλογα με την ένταση των σκέψεων ή των συναισθημάτων είναι είτε ασαφείς και αδύναμες ή σαφείς, ισχυρές και ανθεκτικές. Με άλλα λόγια, όλες αυτές οι μορφές έχουν διακυμάνσεις και αλλάζουν, καθώς καθετί πνευματικό βρίσκεται σε αέναη κίνηση.

Η αύρα του φυσικού σώματος δείχνει τη σωματική ασθένεια ή την υγεία και όλες τις άλλες καταστάσεις της φυσικής ύπαρξης. Οι συναισθηματικές, οι διανοητικές και οι πνευματικές αντιδράσεις φαίνονται στην αύρα του αντίστοιχου λεπτότερου σώματος.

Κάθε ανθρώπινο ον έχει έναν ανώτερο εαυτό ή αλλιώς, έναν θεϊκό σπινθήρα. Αυτό είναι το πιο εκλεπτυσμένο και το πιο φωτεινό από όλα τα λεπτοφυή σώματα και με την ταχύτερη συχνότητα δόνησης, διότι όσο υψηλότερη είναι η πνευματική εξέλιξη, τόσο ταχύτερη είναι η δόνηση. Από την πτώση των αγγέλων, ο ανώτερος εαυτός περιέβαλλε τον εαυτό του, αργά και σταδιακά, με διάφορα στρώματα πυκνότερης ύλης, όχι τόσο πυκνά όπως το φυσικό σώμα, αλλά απείρως πυκνότερα από τον ανώτερο εαυτό. Έτσι δημιουργήθηκε ο κατώτερος εαυτός. Από τη δική σας πλευρά, αυτά τα στρώματα αποτελούνται από μια λεπτοφυή ύλη που δεν μπορείτε να τη δείτε με τα μάτια του φυσικού σας σώματος.

Ο στόχος της πνευματικής εξέλιξης είναι να εξαλείψει τον κατώτερο εαυτό έτσι ώστε ο ανώτερος εαυτός να απελευθερωθεί από όλα τα εξωτερικά στρώματα που έχει αποκτήσει. Στη ζωή σας θα είστε σε θέση να αισθανθείτε αρκετά εύκολα, στον εαυτό σας ή σε άλλους, ότι ορισμένα τμήματα του ανώτερου εαυτού είναι ήδη ελεύθερα ενώ άλλα τμήματα εξακολουθούν να είναι κρυμμένα. Πόσα είναι ελεύθερα ή πόσα είναι κρυμμένα και κάτω από πόσες στρώσεις κρύβονται, εξαρτάται από τη συνολική εξέλιξη του κάθε ατόμου. Ο κατώτερος εαυτός δεν αποτελείται μόνο από τα συνήθη ελαττώματα και τις επιμέρους αδυναμίες που διαφέρουν σε κάθε άνθρωπο, αλλά και από την άγνοια και την οκνηρία. Δεν του αρέσει να αλλάζει και να κατακτά τον εαυτό του. Έχει πολύ ισχυρή θέληση που μπορεί να μην εκδηλώνεται πάντα εξωτερικά και θέλει πάντα να γίνεται το δικό του, χωρίς να χρειαστεί να πληρώσει το τίμημα. Είναι πολύ περήφανος και εγωιστής και έχει αρκετή προσωπική ματαιοδοξία. Είναι το εγώ με όλες τις εκδηλώσεις του. Όλα αυτά τα χαρακτηριστικά αποτελούν γενικά μέρος του κατώτερου εαυτού, ανεξάρτητα από τα επιμέρους ατομικά ελαττώματα. Ωστόσο, υπάρχουν πολλές αποχρώσεις και πολλές πιθανές μορφές με τις οποίες ο κατώτερος εαυτός μπορεί να εμφανίσει αυτές τις γενικές τάσεις. Αυτές οι εκδηλώσεις εξαρτώνται από διάφορους άλλους παράγοντες, όπως τα ατομικά ελαττώματα που μπορούν να έχουν διαφορετικές επιπτώσεις στα κοινά χαρακτηριστικά του κατώτερου εαυτού. Οι ιδιότητες του ανώτερου εαυτού, καθώς και άλλοι παράγοντες, επηρεάζουν επίσης την εξωτερική εκδήλωση, την ένταση, το βαθμό και την κατεύθυνση που μπορεί να πάρουν αυτές οι γενικές τάσεις.

Εμείς βλέπουμε τόσο τον ανώτερο όσο και τον κατώτερο εαυτό. Παρ’ όλα αυτά, δεν μπορούν όλα τα πνεύματα να δουν όλα τα λεπτοφυή σώματα ενός πλάσματος. Μόνο αυτά που έχουν φτάσει σε ένα συγκεκριμένο επίπεδο εξέλιξης. Με άλλα λόγια, το γεγονός και μόνον ότι ένα πνεύμα εγκαταλείπει το φυσικό σώμα δεν σημαίνει κατ’ ανάγκην ότι βλέπει περισσότερα από όσα μπορείτε να δείτε εσείς. Ένα πνεύμα που έχει φτάσει σε ένα ορισμένο επίπεδο εξέλιξης, όχι μόνο μπορεί να ερμηνεύει τον κατώτερο εαυτό, αλλά μπορεί επίσης να δει μέσα απ’ αυτόν προκειμένου να ανακαλύψει τον ανώτερο εαυτό σε όλο του το μεγαλείο, επειδή η πυκνή ύλη ή η φυσική ύλη δεν αποτελεί εμπόδιο για τα πνευματικά μας μάτια και την πνευματική μας αντίληψη. Έτσι, μπορούμε να προσδιορίσουμε πολύ καλά ποιες σκεπτομορφές προέρχονται από τον ανώτερο εαυτό και ποιες από τον κατώτερο εαυτό. Μπορούμε επίσης να προσδιορίσουμε ποιες επιθυμίες και προσπάθειες του ανώτερου εαυτού μπορεί να έχουν αναμειχθεί με τάσεις του κατώτερου εαυτού και να έχουν διαστρεβλώσει την αρχική τους απόχρωση, να έχουν αλλάξει το χρώμα τους ή να τις έχουν στιγματίσει.

Όταν τα μηνύματα του ανώτερου εαυτού στιγματίζονται από τα κίνητρα του κατώτερου εαυτού, δημιουργείται μια διαταραχή στην ψυχή που αρρωσταίνει συναισθηματικά τον φορέα της. Οι διάφορες τάσεις έχουν διαφορετικά χρώματα και σε πολλές περιπτώσεις, έχουν διαφορετικούς ήχους και μυρωδιές. Για παράδειγμα, ένα άτομο μπορεί να θέλει κάτι εγωιστικό, και επειδή δεν θέλει να παραδεχτεί ότι αυτό είναι εγωιστικό, αρχίζει να εκλογικεύει την εγωιστική επιθυμία και να ξεγελάει τον εαυτό του. Μπορούμε να το δούμε αυτό πολύ ξεκάθαρα, και πράγματι, αυτή η μορφή εξαπάτησης του εαυτού είναι πολύ συνηθισμένη μεταξύ των ανθρώπων. Οι μορφές του ανώτερου εαυτού έχουν εντελώς διαφορετικό χαρακτήρα από εκείνες του κατώτερου εαυτού.

Υπάρχει κι ένα άλλο στρώμα που, δυστυχώς, δεν έχει ακόμα αναγνωριστεί επαρκώς από τους ανθρώπους η σημασία του, και είναι αυτό που θα ονομάσω ο εαυτός-μάσκα. Ο εαυτός-μάσκα δημιουργείται με τον ακόλουθο τρόπο: Όταν διαπιστώνετε ότι μπορεί να έρθετε σε σύγκρουση με το περιβάλλον σας υποκύπτοντας στον κατώτερο εαυτό σας, μπορεί να μην είστε ακόμα έτοιμοι να πληρώσετε το τίμημα της εξουδετέρωσης του κατώτερου εαυτού. Αυτό σημαίνει, πρώτα απ’ όλα, ότι πρέπει να τον αντιμετωπίσετε όπως πραγματικά είναι, με όλα τα κίνητρα και τις παρορμήσεις του, δεδομένου ότι μπορείτε να κατακτήσετε μόνο αυτό που αντιλαμβάνεστε πλήρως. Αυτό σημαίνει να ακολουθεί κανείς το στενό μονοπάτι, το πνευματικό μονοπάτι. Πολλοί άνθρωποι δεν θέλουν να σκεφτούν τόσο εις βάθος. Αντιθέτως, αντιδρούν συναισθηματικά χωρίς να σκεφτούν ν’ αντιμετωπίσουν τον κατώτερο εαυτό τους. Το υποσυνείδητο κρίνει απαραίτητο να παρουσιάσει μια διαφορετική εικόνα του εαυτού προκειμένου να αποφύγει ορισμένες δυσκολίες, δυσαρέσκειες ή κάθε είδους μειονεκτήματα. Έτσι, οι άνθρωποι δημιουργούν άλλο ένα στρώμα του εαυτού που δεν έχει καμία σχέση με την πραγματικότητα, είτε με εκείνη του ανώτερου εαυτού ή με την προσωρινή πραγματικότητα του κατώτερου εαυτού. Είναι αυτό που θα μπορούσαμε να ονομάσουμε ψεύτικο ή ψευδές. Είναι πλασματικό.

Θα επανέλθω στο προηγούμενο παράδειγμα. Ο κατώτερο εαυτός υπαγορεύει στο άτομο να είναι αρκετά αδίστακτο σε σχέση με μια εγωιστική επιθυμία. Δεν είναι δύσκολο για οποιονδήποτε, ακόμα και γι’ αυτόν που έχει περιορισμένη νοημοσύνη, να συνειδητοποιήσει ότι αν υποκύψει σε αυτή την επιθυμία θα τον εξοστρακίσουν οι άλλοι ή θα τον αποστρέφονται, κάτι που κανείς δεν επιθυμεί. Οι άνθρωποι αντί να ξεπερνούν τον εγωισμό μέσω της αργής διαδικασίας της εξέλιξης, συχνά ενεργούν σαν να ήταν ήδη ανιδιοτελείς. Όμως στην πραγματικότητα είναι εγωιστές και αισθάνονται τον εγωισμό τους. Δεν τους αρέσει που ο ανώτερος εαυτός τους πιέζει να δράσουν ενάντια στις επιθυμίες του κατώτερου εαυτού, αλλά αισθάνονται υποχρεωμένοι να υποκριθούν, κάτι που διαταράσσει την εσωτερική τους γαλήνη καθώς δεν είναι σύμφωνο με τα συναισθήματα του κατώτερου εαυτού τους που ακόμα επικρατούν. Η προσφορά και η γενναιοδωρία τους είναι απλά μια απάτη. Με άλλα λόγια, τα ακάθαρτα συναισθήματα δεν υποστηρίζουν τη ορθή πράξη και γι’ αυτό ο άνθρωπος βρίσκεται σε πόλεμο μέσα του. Η ορθή πράξη γίνεται πράξη αναγκαιότητας ή καταναγκασμού, αντί για πράξη ελεύθερης επιλογής. Με όλες αυτές τις επικαλύψεις, δεν υφίσταται καλοσύνη με την πραγματική έννοια του όρου. Ενώ μπορεί να προσφέρετε κάτι, μπορεί να μη σας αρέσει καθόλου η ιδέα ότι το κάνετε. Οι άνθρωποι δεν παραμένουν απλώς πεπεισμένοι ότι πρέπει να είναι εγωιστές, αλλά και δεν είναι αληθινοί ως προς τη φύση τους, παραβιάζουν την πραγματικότητα τους και ζουν ένα ψέμα. Με κανέναν τρόπο δεν υποδηλώνω ότι είναι σκόπιμο να υποκύψει κάποιος στην κατώτερη φύση του. Πρέπει κανείς να παλέψει για τη φώτισή του και να αγωνιστεί για την εξέλιξή του, προκειμένου να εξαγνίσει τα συναισθήματά και τις επιθυμίες του. Αλλά αν αυτό δεν πραγματοποιηθεί, θα πρέπει τουλάχιστον να μην έχει αυταπάτες. Πρέπει κανείς να έχει τουλάχιστον μια σαφή και πραγματική εικόνα για την ασυμφωνία που υπάρχει μεταξύ των συναισθημάτων και των πράξεων του. Με αυτόν τον τρόπο δεν θα μπορέσει να δημιουργηθεί ο εαυτός-μάσκα.

Παρ’ όλα αυτά, οι άνθρωποι πολύ συχνά προσπαθούν να πιστέψουν στην ανιδιοτέλεια τους και ξεγελούν τον εαυτό τους σχετικά με τα αληθινά τους συναισθήματα και τα κίνητρα τους, κρύβοντας τα και αποφεύγοντας να τα κοιτάξουν. Μετά από λίγο το κακό θα βυθιστεί στο υποσυνείδητο όπου εκεί θα ζυμωθεί και θα δημιουργήσει μορφές που επιδρούν και δεν μπορούν να εξαλειφθούν επειδή το άτομο δεν τις αντιλαμβάνεται. Ο εγωισμός είναι απλώς ένα παράδειγμα. Υπάρχουν πολλά άλλα χαρακτηριστικά και τάσεις που περνούν μέσα από την ίδια διαδικασία, φίλοι μου.

Όταν οι άνθρωποι ασθενούν συναισθηματικά, αυτό είναι πάντα ένα σημάδι ότι με τον ένα ή τον άλλο τρόπο έχει δημιουργηθεί ένας εαυτός-μάσκα. Δεν συνειδητοποιούν ότι ζουν σε ένα ψέμα. Έχουν δημιουργήσει μια στρώση πλασματική που δεν έχει καμία σχέση με το αληθινό ον τους. Συνεπώς δεν είναι ειλικρινείς με την αληθινή τους προσωπικότητα. Όπως είπα και πριν, να είναι κανείς αληθινός με τον εαυτό του δεν σημαίνει ότι πρέπει να υποκύψει στον κατώτερο εαυτό, αλλά να τον αντιληφθεί. Μην εξαπατάτε τον εαυτό σας αν εξακολουθείτε να ενεργείτε σύμφωνα με την ανάγκη σας να προστατέψετε τον εαυτό σας και όχι σύμφωνα με ένα φωτισμένο όραμα και μια εσωτερική πεποίθηση. Θα πρέπει να γνωρίζετε ότι από αυτή την άποψη, τα συναισθήματά σας εξακολουθούν να είναι ακάθαρτα. Στη συνέχεια, θα έχετε μια καλή βάση από την οποία θα ξεκινήσετε. Θα είναι πιο εύκολο να αντιμετωπίσετε τον εαυτό σας με αυτό τον τρόπο όταν θα έχετε συνειδητοποιήσει ότι κάτω από τα στρώματα του κατώτερου εαυτού σας ζει ο ανώτερος εαυτός σας, η θεμελιώδης και απόλυτη πραγματικότητα στην οποία πρέπει τελικά να φτάσετε. Για να φτάσετε σε αυτή, πρέπει πρώτα να αντιμετωπίσετε τον κατώτερο εαυτό σας και να μην καλύπτετε ούτε αυτόν, ούτε την προσωρινή πραγματικότητά σας, επειδή αυτό αυξάνει ακόμα περισσότερο την απόσταση ανάμεσα σε σας και την απόλυτη πραγματικότητα ή τον ανώτερο εαυτό σας. Για να αντιμετωπίσετε τον κατώτερο εαυτό σας πρέπει με κάθε κόστος να γκρεμίσετε τον εαυτό-μάσκα. Μπορείτε να το πράξετε αυτό όταν φανταστείτε τους τρεις εαυτούς όπως σας τους παρουσιάζω εδώ.

Μπορεί κατά καιρούς να μοιάζει επαρκές να λέει κανείς ψέματα στον εαυτό του, να μη σκέφτεται καθόλου τα συναισθήματα του και τα πραγματικά του κίνητρα, αλλά να αφήνει τα συναισθήματά του να αντιδρούν χωρίς σκέψη, αλλά δεν είναι. Αυτός που θέλει να είναι ευτυχισμένος, υγιής και ήρεμος εσωτερικά, προκειμένου να ολοκληρώσει πραγματικά την παρούσα ζωή, χρειάζεται να είναι σε αρμονία με τον Θεό και συνεπώς με τον εσώτερο εαυτό του προκειμένου να βρει την απάντηση σε αυτά τα ερωτήματα μια και καλή: Τι είμαι πραγματικά εγώ; Τι είναι ο ανώτερος εαυτός μου; Τι είναι ο κατώτερος εαυτός μου; Πού μπορεί να υπάρχει μια μάσκα ή ένα ψεύδος;

Πολλοί, πολλοί άνθρωποι, από κάποια άποψη, φορούν μια μάσκα. Αυτός ο εαυτός-μάσκα έχει ένα πολύ άσχημο χρώμα, αγαπητοί μου φίλοι. Δεν είναι σκούρο, μαύρο ή φριχτό όπως είναι οι τάσεις του κατώτερου εαυτού στις διάφορες παραλλαγές τους. Τα χρώματα του εαυτού-μάσκα είναι αηδιαστικά γλυκά. Αν είστε καλλιτέχνης ή έχετε καλλιτεχνικές τάσεις, ξέρετε πώς να διακρίνετε ένα καλό, αληθινό χρώμα ή μια εξωπραγματική τεχνητή χρωστική ουσία. Έχετε μάλιστα δημιουργήσει μια λέξη για την κακή τέχνη και τους κακούς χρωματισμούς: τα ονομάζετε «κιτς». Το ίδιο ισχύει και για τους ήχους και τη μυρωδιά του εαυτού-μάσκα: είναι αρρωστημένα και αηδιαστικά. Εμείς τα πνεύματα προτιμούμε την εκπομπή και τις επιπτώσεις του κατώτερου εαυτού, όσο δυσάρεστες κι αν είναι αυτές για μας, όμως τουλάχιστον είναι αληθινές.

Είναι σημαντικό για όλους εσάς να προσπαθήσετε να εκπαιδεύσετε τα εσωτερικά σας μάτια για να δείτε τον εαυτό σας και τους άλλους ανθρώπους από αυτή τη σκοπιά. Όσο περισσότερο αφυπνίζεστε πνευματικά, τόσο πιο εύκολο θα είναι για σας να αντιληφθείτε με ακρίβεια τον εαυτό σας και τους άλλους. Όταν έρθετε σε επαφή με τον ανώτερο εαυτό τη στιγμή που η διαίσθησή σας αφυπνιστεί μέσα από την προσωπική σας πνευματική εξέλιξη, θα αισθανθείτε μια σαφή διαφορά ανάμεσα στη μάσκα και τον ανώτερο εαυτό. Θα αισθανθείτε τις βλαβερές εκδηλώσεις του εαυτού-μάσκα, πρώτα απ’ όλα του δικού σας, ανεξάρτητα από το πόσο ευχάριστη κι αν μοιάζει να είναι αυτή η μάσκα.

Αν οι ψυχολόγοι σας, οι ψυχαναλυτές σας και οι ψυχίατροί σας ξεκινούσαν να βλέπουν τους ασθενείς τους υπ’ αυτό το πρίσμα, θα μπορούσαν να επιτύχουν πολλά περισσότερα. Θα είχαν επιτυχία εκεί που εξακολουθούν να αποτυγχάνουν. Θα έρθει η ώρα που αυτή η γνώση θα είναι δική τους. Όταν θα έχουν ωριμάσει αρκετά και θα έχουν αρκετό θάρρος να συμπεριλάβουν την πνευματική πραγματικότητα στη σκέψη τους, θα τα ανακαλύψουν όλα αυτά και θα αποδείξουν την αλήθεια τους μέσω της επιτυχίας που θα έχουν με τους ασθενείς τους. Παρ’ όλο που δεν μπορούν να δουν αυτά που μπορούμε εμείς να δούμε, θα λύσουν τα προβλήματα των ασθενών τους και όλα όσα μέχρι τώρα φαίνονταν αδύνατον να επιλυθούν. Η απλή γνώση αυτών των τριών τμημάτων της ανθρώπινης προσωπικότητας θα φέρει τεράστια διαφορά στα αποτελέσματα που θα έχουν, επειδή μετά από κάποια εξάσκηση και μελέτη, θα μπορέσουν να προσδιορίσουν εύκολα με ποιο τμήμα του εαυτού έχουν να κάνουν σε μια συγκεκριμένη φάση της θεραπείας. Θα αναπτύξουν διαφορετικά μέσα για να αντιμετωπίσουν τους διαφορετικούς εαυτούς και θα ξέρουν πώς να καθοδηγήσουν το τμήμα του ανθρώπου που είναι συνειδητό και κατευθύνει τη θέληση ώστε να χρησιμοποιήσει αυτές τις πληροφορίες. Αυτό θα κάνει μεγάλη διαφορά. Εάν ένα άτομο είναι έτοιμο να δεχτεί μια τέτοια βοήθεια, το τμήμα του εαυτού που είναι συνειδητό και κατευθύνει τη θέληση βρίσκεται στο σωστό δρόμο. Αυτό που απομένει να γίνει είναι να διαπεραστούν και τα υποσυνείδητα στρώματα της προσωπικότητας από αυτές τις αλήθειες, έτσι ώστε να ξεπεραστεί κάθε εσωτερική αντίσταση. Αυτό μπορεί να γίνει μόνο από το ίδιο το άτομο.

Αν θέλετε να βαδίσετε σ’ αυτό το μονοπάτι και να θεραπευτείτε από τις συναισθηματικές σας ασθένειες, είναι σημαντικό να τα κατανοήσετε όλα αυτά. Ακόμα κι αν δεν είστε, όπως λέμε, νευρωτικοί, και αποκλίνετε μόνο λίγο από το νόμο μέσα σας, θα είναι πολύ χρήσιμο να τα κατανοήσετε αυτά και να διαλογιστείτε πάνω τους. Αυτό μπορεί να εξηγήσει γιατί συχνά, ένας άνθρωπος που κάνει ψυχανάλυση με έναν γιατρό που ακολουθεί αυστηρά μια σχολή σκέψης, που δεν παραδέχεται καμία πνευματική αλήθεια και που δεν είναι πολύ διαισθητικός σε σχέση με αυτά τα πράγματα, μπορεί να βυθιστεί σε μια κρίση όπου η κατάσταση του μυαλού του θα γίνει χειρότερη απ’ ότι ήταν πριν τη θεραπεία. Φυσικά, μπορεί να υπάρχουν γιατροί που έχουν καλή διαίσθηση και μια ισχυρή αίσθηση καθοδήγησης και σ’ αυτή την περίπτωση το ανεπιθύμητο αποτέλεσμα μπορεί να μην παρουσιάζεται τόσο συχνά ή τόσο έντονα. Όμως όταν βγει η μάσκα και ο ασθενής έρθει αντιμέτωπος με τον κατώτερο εαυτό του, η εμπειρία μπορεί να είναι τόσο συγκλονιστική ώστε ο ασθενής να καταρρεύσει εντελώς, να εγκαταλείψει τη θεραπεία και να υποφέρει από σοβαρότερες συνέπειες. Από την άλλη πλευρά, αν έλεγαν σε αυτό το άτομο αυτά που σας λέω εδώ και ήταν προετοιμασμένος για το τι να περιμένει, θα μπορούσε να αποφευχθεί η ταλαιπωρία ή ακόμα και η τραγωδία. Αν ένας ασθενής γνώριζε ότι πρέπει να αντιμετωπίσει τον κατώτερο εαυτό του που υπάρχει σε κάθε ανθρώπινο ον, και αν ήξερε ότι αυτός ο κατώτερος εαυτός, όσο δυσάρεστος κι αν είναι, δεν είναι το απόλυτο «Εγώ» ή ο αληθινός εαυτός, και ότι ο ανώτερος εαυτός που είναι η τελειότητα που περιμένει να βγει από τα στρώματα της ατέλειας είναι ο αληθινός εαυτός, τότε δεν θα δεχόταν ένα τέτοιο πλήγμα. Γι’ αυτό, αυτή η γνώση είναι σημαντική για τους ψυχολόγους σας και τους γιατρούς όλων των ειδικοτήτων, καθώς και για όλους τους εκπαιδευτικούς και τους γονείς. Θα βοηθήσει πολύ. Ίσως έχετε ερωτήσεις πάνω σ’ αυτό το θέμα, αγαπητοί μου φίλοι.

**Ερώτηση:** Ποια είναι η μεταφυσική εξήγηση των αλλεργιών; Για παράδειγμα, οι άνθρωποι είναι συχνά αλλεργικοί σε πράγματα που τους αρέσουν.

**Απάντηση:** Μπορεί να υπάρχουν διάφορες εξηγήσεις γι’ αυτό. Γενικά, μπορεί απλά να μην επιτρέπεται στην αληθινή προσωπικότητα να εξελιχθεί, μπορεί να έχει μπει μια μάσκα πάνω από την προσωπικότητα και η εσωτερική αντίδραση ή μια εξέγερση του ανώτερου εαυτού μπορεί να προκαλέσει ορισμένα σωματικά συμπτώματα προκειμένου ν’ αφυπνίσει τον άνθρωπο για να βρει τα αίτια τους. Αυτή είναι μια μόνο πιθανότητα, μπορεί να υπάρχουν και άλλες. Μια άλλη πιθανότητα είναι ότι πολύ συχνά η ανθρώπινη ψυχή γίνεται κομμάτια εξαιτίας των αντικρουόμενων επιθυμιών. Ένα μέρος της προσωπικότητας θέλει να πάει προς μια κατεύθυνση, ένα άλλο προς την αντίθετη κατεύθυνση. Αυτές οι επιθυμίες τον τραβάνε από δω κι από κει, εναλλάξ. Όταν η ψυχή διατηρεί τη σύγκρουση στο υποσυνείδητο, δεν μπορεί να συμφιλιωθεί με τον εαυτό της. Υπάρχει μεγάλη πίεση και τριβή. Όσο δεν φέρνει κάποιος αυτές τις τάσεις στο συνειδητό ώστε να εξεταστούν και να αντιμετωπιστούν, όσο δεν κατανοεί το αληθινό τους νόημα και το κίνητρο τους, η εσωτερική πάλη δεν μπορεί να επιλυθεί. Ωστόσο, ο κατώτερος εαυτός εργάζεται ενάντια στο να βγει κάτι προς τα έξω. Όσο δεν παίρνει τα ηνία το τμήμα της προσωπικότητας που είναι συνειδητό και κατευθύνει τη θέληση, η εσωτερική μάχη και η τριβή συνεχίζονται. Καθώς όλα αυτά λαμβάνουν χώρα στο ασυνείδητο, αυτό που βγαίνει προς τα έξω είναι τα συμπτώματα, που μπορεί να είναι κόπωση, αλλεργίες και διάφορα άλλα σωματικά συμπτώματα. Αυτές οι συγκρούσεις δημιουργούν στην πραγματικότητα ένα βραχυκύκλωμα στην ψυχή.

Μια τρίτη πιθανότητα είναι ότι μπορεί να υπάρχει αντίδραση σε ένα μεγάλο πλήγμα που υπέστη ένα άτομο στη ζωή του. Αυτό το άτομο έχει τοποθετήσει το αρχικό περιστατικό στο υποσυνείδητο και δεν το θυμάται καθόλου συνειδητά. Ένα φαγητό, ένα φυτό, ένα ζώο ή κάτι τέτοιο μπορεί να είχε έστω και έμμεσα σχέση. Αφού το άτομο έχει κάνει αυτόν τον συσχετισμό, αντιδράει αναλόγως. Το περιστατικό μπορεί να είχε συμβεί στην παιδική ηλικία ή και νωρίτερα, κατά τη βρεφική ηλικία ή ίσως σε μια προηγούμενη ενσάρκωση. Δεν είναι πάντα απαραίτητο να θυμηθεί το πραγματικό γεγονός, παρ’ όλο που αυτό θα βοηθούσε. Το βασικό είναι ότι η εσφαλμένη εσωτερική αντίδραση δημιούργησε αυτό το κακό και πρέπει να εκκαθαριστεί. Όταν απωθείται κάτι στο ασυνείδητο, μπορείτε να είστε βέβαιοι ότι θα προκληθεί κάποια εσφαλμένη εσωτερική αντίδραση.

Γενικά, καθεμία από αυτές τις πιθανότητες ή τις παραλλαγές τους μπορεί να ευθύνονται για τις αλλεργίες. Υπάρχουν και άλλες πιθανότητες, αλλά μου είναι αδύνατον να μπω σε όλες τις λεπτομέρειες τώρα. Σας δίνω απλώς τη γενική εικόνα.

**Ερώτηση:** Υπάρχει πολλή υποκρισία σε αυτόν τον κόσμο, και αυτό είναι φυσικά ο εαυτός-μάσκα. Ο κόσμος τον ενθαρρύνει επειδή θέλει να βλέπει το καλό. Δεν είναι προτιμότερο κάποιος να κάνει το σωστό, ακόμα κι αν αυτό είναι μια μάσκα, από το να παραμένει στον κατώτερο εαυτό του όταν δεν μπορεί να τον εξουδετερώσει;

**Απάντηση:** Όλοι μπορούν να τον εξουδετερώσουν αν πραγματικά το θέλουν. Το μόνο ερώτημα είναι σε τι βαθμό μπορεί να εξουδετερωθεί στην παρούσα ενσάρκωση. Ωστόσο, μπορείτε να τον εξουδετερώσετε αρκετά, τόσο ώστε να μην διαπράξετε εγκλήματα ή να μην βλάψετε τους άλλους. Εξάλλου δεν χρειάζεται να επιλέξει κάποιος ανάμεσα στην υποταγή στον κατώτερο εαυτό και στη δημιουργία του εαυτού-μάσκα. Όπως σας έχω εξηγήσει, έστω κι αν τα συναισθήματα δεν μπορούν να εξαγνιστούν μονομιάς επειδή αυτό χρειάζεται χρόνο και ένα συνδυασμό προσπάθειας και υπομονής, μπορείτε να αντιληφθείτε τις ατέλειές σας, τις μιαρές επιθυμίες σας και την κατώτερη φύση σας. Ταυτόχρονα, μπορείτε να συνεχίσετε να ενεργείτε σύμφωνα με τα πρότυπα της κοινωνίας σας αντί να πιστεύετε ότι ο εαυτός-μάσκα είναι η αληθινή σας φύση και ο πραγματικός σας εαυτός, κοροϊδεύοντας έτσι τον εαυτό σας και δημιουργώντας ένα εσωτερικό ψέμα. Με άλλα λόγια, δεν χρειάζεται να επιλέξετε ανάμεσα στο να γίνετε κανίβαλος, αν αυτό είναι ο χαμηλότερος εαυτός σας και στο να γίνετε υποκριτές και να κοροϊδεύετε τον εαυτό σας. Ακόμα κι αν δεν μπορείτε ή δεν θέλετε να κάνετε αυτό που χρειάζεται για να μεταμορφωθείτε, πρέπει να αντιλαμβάνεστε τον κατώτερο εαυτό σας και να ξέρετε ότι ενεργείτε ακολουθώντας τις ανάγκες σας και την ευκολία σας, ενώ τα συναισθήματά σας εξακολουθούν να μην είναι εξαγνισμένα και να μην είναι πάντα σύμφωνα με τις εξωτερικές σας δράσεις. Παρ’ όλο που ακολουθείτε το μονοπάτι του εξαγνισμού, δεν θα έχετε κανένα μέτρο της επιτυχίας έως ότου να είστε διατεθειμένοι να αναμένετε και να εργαστείτε, να εργαστείτε και να αναμένετε. Στο μεταξύ, το να είστε ειλικρινείς με τον εαυτό σας είναι απαραίτητη προϋπόθεση για να έχετε οποιαδήποτε επιτυχία σε αυτό το υπέροχο εγχείρημα. Όμως ακόμα κι αν είστε απρόθυμοι να ακολουθήσετε αυτό το δρόμο, είναι απείρως καλύτερο να μην έχετε αυταπάτες από το να δημιουργείτε μια νοσηρή, ασθενική αύρα.

**Ερώτηση:** Πώς μπορείς να αναιρέσεις αυτό που ο κατώτερος σου εαυτός έχει εκδηλώσει με τη μορφή της σωματικής ασθένειας;

**Απάντηση:** Καταρχάς, αγαπητέ μου φίλε, δεν θα πρέπει πρώτα να προσπαθήσεις να εξαλείψεις τις συνέπειες. Αυτό θα ήταν πολύ εύκολο. Αν ο κατώτερος εαυτός σου δημιούργησε μια ασθένεια, πρέπει πρώτα να την αποδεχτείς. Θα πρέπει να ψάξεις να βρεις τις ρίζες της ή το μέρος του κατώτερου εαυτού σου που δημιούργησε αυτή την ασθένεια. Πρέπει να αντιμετωπίσεις τον κατώτερο εαυτό και να τον διερευνήσεις πλήρως. Ο στόχος σου πρέπει να είναι ο εξαγνισμός και η τελειότητα. Το κάνεις για την αγάπη του Θεού που έχεις μέσα σου και όχι προκειμένου να αποφύγεις μια ενόχληση. Πράγματι, χρειάζεται αρχικά να ξεπεράσεις πολλά και χρειάζεται εσωτερική δύναμη για να εξαγνίσεις επαρκώς τα κίνητρα σου, αλλά αυτή είναι η απαραίτητη βάση. Καθώς το κάνεις αυτό, ταυτόχρονα μαθαίνεις πολλά άλλα πράγματα. Έτσι, η πνευματική δύναμη μεγαλώνει ενώ μαθαίνεις να εφαρμόζεις την απόλυτη ειλικρίνεια με τον εαυτό σου. Μόλις τα κίνητρά σου είναι αγνά, η ασθένεια θα έχει ελάχιστη σημασία σε σχέση με την κατάσταση της ψυχής σου. Στο βαθμό που το εγώ και όλη η άνεση που το συνοδεύει χάσει τη σημασία του, θα έχεις ακολουθήσει έναν πολύ σημαντικό πνευματικό νόμο. Έτσι, σταδιακά, θα αποκατασταθεί η υγεία. Αυτός ο νόμος έχει να κάνει με αυτό που δίδαξε ο Ιησούς, την παραίτηση από τον εγωιστικό εαυτό. Μόνο έτσι θα κερδίσεις τη ζωή σου.

Οπότε ξεκίνησε αντιμετωπίζοντας τον κατώτερο εαυτό σου με θάρρος, αισιοδοξία, ταπεινότητα και με ένα μαχητικό πνεύμα. Μόλις ανακαλύψεις τον κατώτερο εαυτό σου και βγάλεις όλες τις μάσκες και όλα τα στρώματα που τον καλύπτουν, θα αρχίσεις να εργάζεσαι πάνω στις διάφορες πτυχές του κατώτερου εαυτού. Αυτό θα το πράξεις μέσω της καθημερινής παρατήρησης και του ελέγχου του εαυτού σου, παρατηρώντας, ξανά και ξανά, σε τι βαθμό εξακολουθούν να απέχουν οι εσωτερικές τάσεις σου από αυτό που εσύ επιθυμείς. Καθώς θα το κάνεις αυτό και θα γίνεσαι κυρίαρχος του κατώτερου εαυτού σου, θα μάθεις να είσαι πραγματικά ειλικρινής με τον εαυτό σου και τα κίνητρα που έχεις για την εξέλιξή σου θα εξαγνίζονται όλο και περισσότερο. Θα διευρυνθεί το όραμά σου, θα σου δοθεί φώτιση και η ασθένειά σου σταδιακά θα εξαφανιστεί.

Οπότε δεν πρέπει πρώτα να σκεφτείς την ασθένειά σου, αλλά τη ρίζα του προβλήματος. Αυτή θα είναι η μόνη επιτυχία με διάρκεια. Μόνο αυτή, αγαπητέ μου! Αν αναγνωρίσουν την επιθυμία σου στον πνευματικό κόσμο, αν πραγματικά θέλεις να εξαγνίσεις τον εαυτό σου και όχι απλά να απαλλάξεις τον εαυτό σου από τις δυσάρεστες συνέπειες που σου είναι πιο ορατές ή πιο αισθητές, θα σου δοθεί βοήθεια και καθοδήγηση ώστε να μπορέσεις να πολεμήσεις τον κατώτερο εαυτό σου, δεδομένου ότι κανείς δεν μπορεί να το κάνει αυτό μόνος του.

**Ερώτηση:** Την τελευταία φορά ρώτησα γιατί δεν αναφέρεται στην ινδουιστική φιλοσοφία η πτώση των αγγέλων. Μου υποσχεθήκατε ότι θα μου απαντούσατε απόψε.

**Απάντηση:** Υπάρχουν τρεις καλοί λόγοι.

Ο πρώτος λόγος είναι ότι η Ανατολική φιλοσοφία ορθώς τοποθετεί την πνευματική εξέλιξη πάνω από όλα. Οτιδήποτε άλλο έχει συμβεί στη δημιουργία είναι δευτερεύουσας σημασίας και αυτό είναι αλήθεια, φίλοι μου. Παρ’ όλα αυτά, είναι χρήσιμο σε κάποιες περιπτώσεις να ρίχνουμε φως σε ορισμένα γεγονότα που συνέβησαν στο μακρινό παρελθόν, επειδή κάποιοι άνθρωποι χρειάζεται να γνωρίζουν το λόγο της ύπαρξης τους στη γη, το λόγο που υπάρχει το κακό και απαντήσεις σε άλλα ερωτήματα. Η κατανόηση ορισμένων γεγονότων, παρ’ όλο που μπορούν να μεταφερθούν μόνο πολύ γενικά, θα εξαλείψουν τις αμφιβολίες που μπορεί να σταθούν εμπόδιο στο δρόμο κάποιου που διαλέγει το μονοπάτι της τελειοποίησης και του εξαγνισμού. Στο μεγαλύτερο μέρος τους, οι ψυχές που έχουν ενσαρκωθεί στην Ανατολή δεν αισθάνονται τόσο πολύ την ανάγκη να διερευνήσουν και να ψάξουν με τον τρόπο που το κάνει το Δυτικό μυαλό. Ως εκ τούτου, λένε: «Δεν χρειάζεται να γνωρίζουμε κάτι άλλο. Αυτό που είναι σημαντικό είναι το πώς εξελισσόμαστε».

Ο δεύτερος λόγος είναι λίγο πιο περίπλοκος για να σας τον μεταφέρω. Κάποτε είχα κάνει μια διάλεξη για τις δύο κύριες διαστάσεις του Θεού: την ενεργητική ή αρσενική διάσταση και την παθητική ή θηλυκή διάσταση. Εξήγησα ότι στην ενεργητική διάσταση ο Θεός είναι προσωπικότητα: ενεργεί, σκέφτεται, σχεδιάζει. Είναι ο Δημιουργός. Στη θηλυκή διάσταση ο Θεός βρίσκεται σε κατάσταση ύπαρξης. Από την εξήγηση αυτής της διάλεξης θα είναι εύκολο για σας να διαπιστώσετε ότι οι Ανατολικοί διδάσκαλοι και φιλόσοφοι έχουν βιώσει τον Θεό στη θηλυκή και την παθητική εκδήλωση. Αυτή είναι, εν μέρει, η απάντηση σε αυτό το ερώτημα. Η πτώση των αγγέλων δείχνει τα γεγονότα της δημιουργίας όπου ο Θεός εκδηλώνεται ως Δημιουργός και ως εκ τούτου, στην αρσενική του διάσταση. Σε αυτή την τραγωδία ο Θεός θέσπισε και δημιούργησε νέες συνθήκες όπου η επιστροφή σ΄ Αυτόν θα εξασφαλιζόταν τελικά για όλα τα όντα. Είναι επομένως κατανοητό ότι μια φιλοσοφία που βιώνει το Θεό στη θηλυκή του διάσταση είναι λιγότερο πιθανό να έχει λάβει τη φώτιση σχετικά με την αρσενική διάσταση του Θεού, ενώ η Δυτική φιλοσοφία που είναι ανοιχτή στο βίωμα της διάστασης της προσωπικότητας του Θεού που είναι ενεργή, δεν βλέπει το βίωμα της θηλυκής πλευρά του Θεού και της φώτισης με την Ανατολική έννοια.

Ο τρίτος λόγος αναφέρεται στην πτώση των αγγέλων ως κάτι που έχει μεγάλη σχέση με το πνεύμα το Ιησού Χριστού. Ο Χριστός έχει σημαντικό ρόλο στην πτώση των αγγέλων. Η Ανατολική θρησκεία που έχει λάβει μια σειρά απεσταλμένων (συχνά πολύ μεγάλα, πολύ εξυψωμένα και πολύ εξελιγμένα πνεύματα) διστάζει να αναγνωρίσει ότι και οι άλλοι, που από πολλές απόψεις μπορεί να μην είναι τόσο πνευματικά εξελιγμένοι όσο οι ανατολικοί, μπορεί να έλαβαν έναν σπουδαιότερο απεσταλμένο. Για την ακρίβεια, το σπουδαιότερο από όλα τα δημιουργημένα όντα. Αυτό είναι κατανοητό και είναι τυπικό της ανθρώπινης φύσης. Τα λογικά συμπεράσματα σας μπορεί να είναι πολύ περιορισμένα και τότε σας διαφεύγει η πλήρης εικόνα.

Αυτοί οι τρεις λόγοι σε συνδυασμό, δίνουν την κύρια εξήγηση ή έστω απαντούν στο ερώτημά σας με τον καλύτερο δυνατό τρόπο. Δεν αμφιβάλω ότι μπορούν να υπάρχουν και άλλες εξηγήσεις, αλλά αναμφίβολα αυτές είναι οι πιο σημαντικές. Είναι ξεκάθαρο αυτό;

**Ερώτηση:** Εξακολουθώ να μην καταλαβαίνω. Καταλαβαίνω ότι ένας από τους λόγους έχει να κάνει με τον Ιησού Χριστό που έπαιξε σημαντικό ρόλο στην πτώση, αλλά γιατί εκείνοι δεν έχουν κάτι παρόμοιο με αυτό;

**Απάντηση:** Επειδή, όπως είπα, μετράνε και οι άλλοι λόγοι. Επειδή δεν θεωρούν ιδιαίτερα σημαντικό το να γνωρίζει κάποιος γι’ αυτά τα πράγματα. Επειδή έχουν βιώσει τον Θεό με διαφορετικό τρόπο και όχι στην ενεργητική Του διάσταση. Ο ένας λόγος εισχωρεί στον άλλο, ο ένας υποστηρίζει τον άλλο και οι τρεις φτιάχνουν ένα σύνολο.

**Ερώτηση:** Είναι ίσως αυτός ο λόγος που η θηλυκή διάσταση του Θεού αναγνωρίζεται εκεί περισσότερο και η αρσενική διάσταση του Θεού περισσότερο στη Δύση και γι’ αυτό η Ανατολή και η Δύση πρέπει να έρθουν κοντά;

**Απάντηση:** Βεβαίως. Εξηγεί επίσης ότι στην Ανατολή η πνευματική εξέλιξη είναι πολύ πιο προχωρημένη και συνήθως η γυναίκα είναι πνευματικά πιο αφυπνισμένη ή είναι πιο εύκολο να καθοδηγηθεί. Στη Δύση, η τεχνική και η υλική πρόοδος είναι πιο προηγμένες διότι αυτό, με τη σειρά του, είναι συνήθως μια αρσενική πτυχή. Και πάλι, εκδηλώνονται η δημιουργία και η πράξη και πρέπει να ενωθούν και τα δύο επειδή είναι συμπληρωματικά και θα δημιουργούσαν μια υπέροχη ολότητα αν μπορούσαν να ανταλλάξουν τις γνώσεις που η καθεμία έχει εξελίξει περισσότερο.

**Ερώτηση:** Μήπως αυτό σημαίνει σε γενικές γραμμές ότι οι Ανατολικές διδασκαλίες έχουν ζήσει μέσα από μια διαφορετική φάση του Βράχμαν και θέλουν να βρουν το Βράχμαν, εκεί που όλα αυτά είναι ένα;

**Απάντηση:** Ναι, και έτσι πρέπει να είναι. Και πάλι, από αυτή την άποψη, όσον αφορά στις πνευματικές και θρησκευτικές διδασκαλίες, η Δύση και η Ανατολή πρέπει να ενωθούν γιατί και οι δύο πλευρές θα δίνουν την πλήρη εικόνα μόνο όταν ενωθούν. Η καθεμία έχει τώρα μόνο τη μισή, και όταν ενωθούν και «παντρευτούν», τότε η ανθρωπότητα θα έχει πολύ μεγαλύτερη κατανόηση για την πνευματική αλήθεια και υποχρεωτικά θα ακολουθήσει περισσότερη φώτιση.

**Ερώτηση:** Η πτώση των αγγέλων είναι μέσα στη Μάγια;

**Απάντηση:** Ω, όχι. Ω, όχι. Η Μάγια είναι ένα αποτέλεσμά της, φίλε μου.

**Ερώτηση:** Πώς μαθαίνουν τα πνεύματα μια γλώσσα; Μπορούν να χρησιμοποιήσουν γλώσσες που δεν τις γνωρίζει ο ενδιάμεσος;

**Απάντηση:** Θα απαντήσω και στις δύο ερωτήσεις. Τα πνεύματα στον πνευματικό κόσμο δεν χρησιμοποιούν ανθρώπινες γλώσσες μεταξύ τους, φυσικά. Δεν το χρειάζονται γιατί έχουμε την πνευματική γλώσσα. Όπως έχω εξηγήσει, κάθε σκέψη δημιουργεί αυτόματα μια μορφή και γίνεται ορατή. Αυτή είναι λοιπόν η γλώσσα μας. Εμείς τα πνεύματα μαθαίνουμε γλώσσες μόνο για συγκεκριμένους και καλούς σκοπούς. Με άλλα λόγια, αν έχουμε να εκπληρώσουμε ένα καθήκον με τα ανθρώπινα όντα, χρειαζόμαστε τη γνώση της ανθρώπινης γλώσσας σας, όχι μόνο σε σχέση με τους ενδιάμεσους. Όταν ένα πνεύμα έχει το καθήκον να καθοδηγήσει έναν άνθρωπο που δεν είναι ενδιάμεσος, πρέπει να γνωρίζει τη γλώσσα που ξέρει ο προστατευόμενος του, παρ’ όλο που βλέπουμε τη σκέψη του συγκεκριμένου ανθρώπου. Υπάρχει περίπτωση, φυσικά, να επιλεγεί ένα πνεύμα ως οδηγός που θυμάται την τελευταία γλώσσα που ήξερε στη Γη κι έτσι δεν χρειάζεται να τη μάθει εκ νέου και θα του αναθέσουν κάποιο άτομο που γνωρίζει την ίδια γλώσσα. Όμως υπάρχουν ειδικές περιπτώσεις όπου είναι απαραίτητο να μάθουμε τη γλώσσα και γι’ αυτό έχουμε σχολεία, ακριβώς όπως έχετε κι εσείς. Έχουμε σχολεία για πολλά θέματα και η γλώσσα είναι ένα από αυτά. Όμως τις μαθαίνουμε ευκολότερα, επειδή, κι εδώ πάλι, η ύλη δεν είναι εμπόδιο στο δρόμο μας, και αυτό ισχύει ακόμα και για τις γλώσσες. Είναι αδύνατον να φανταστείτε τον τρόπο με τον οποίο γίνεται αυτό και δεν έχω λόγια να σας τον περιγράψω. Πρέπει απλώς να χρησιμοποιήσετε τη διαίσθησή σας, τα συναισθήματά σας και ίσως έτσι να αισθανθείτε τι εννοώ μ’ αυτό. Συνεπώς, είναι πιο εύκολο για μας να μάθουμε ξένες γλώσσες απ’ ότι είναι για τους ανθρώπους.

Όσον αφορά στη δεύτερη ερώτησή σας, αν ένα πνεύμα μπορεί να μιλήσει μέσα από έναν ενδιάμεσο σε μια γλώσσα που δεν γνωρίζει ο ενδιάμεσος, η απάντηση είναι ναι. Και αυτό έχει συμβεί πολλές φορές. Όμως χρειάζεται ένα πολύ συγκεκριμένο και διακριτό είδος ενδιάμεσης κατάστασης για να γίνει αυτό. Υπάρχουν πολλά διαφορετικά είδη ενδιάμεσων καταστάσεων, ακόμα και ενδιάμεση κατάσταση σε έκσταση, για να μην αναφερθώ σε άλλες. Μπορεί να υπάρξει μια ενδιάμεση κατάσταση «άμεσης ομιλίας» όπου ακούγεται η πραγματική φωνή του πνεύματος σε ένα διαφορετικό σημείο του δωματίου. Μπορεί να υπάρξει υλοποίηση, αιώρηση και πάρα πολλά άλλα φαινόμενα που δεν μπορώ καν να απαριθμήσω εδώ. Ένα τέτοιο φαινόμενο είναι (και η Βίβλος αναφέρεται σ’ αυτό χρησιμοποιώντας τη λέξη «γλώσσα» για τις γλώσσες) όταν ένας ενδιάμεσος χρησιμοποιεί μια γλώσσα που δεν τη γνωρίζει. Όμως για όλους αυτούς τους διαφορετικούς τύπους ενδιάμεσων καταστάσεων είναι απαραίτητη μια ειδική εκπαίδευση του ενδιάμεσου, καθώς και του πνεύματος που συνδέεται με τον ενδιάμεσο. Είναι μια διαφορετική μορφή υλοποίησης ή μεταμόρφωσης. Υπάρχουν, για παράδειγμα, ενδιάμεσοι που τα πρόσωπά τους παίρνουν ένα εντελώς διαφορετικό σχήμα, αλλάζει ακόμα και η δομή των οστών τους. Αυτό μπορεί να ονομαστεί «μεταμόρφωση». Η ομιλία ξένων γλωσσών είναι μια ακουστική μεταμόρφωση. Αλλά όπως είπα, υπάρχουν διαφορετικές συνθήκες για κάθε είδος ενδιάμεσης κατάστασης.

Ο πνευματικός κόσμος του Θεού είναι ένας κόσμος τάξης. Όταν διαπιστώσουν εκεί ότι ένα ανθρώπινο ον μπορεί να εκπληρώσει το καθήκον του ενδιάμεσου, θα καθοριστεί αρχικά σε τι είδους ενδιάμεση κατάσταση χρησιμεύει το ιδιαίτερο ταλέντο του συγκεκριμένου ατόμου, ποιο μπορεί να είναι το σημαντικότερο καθήκον για τις συνθήκες της ζωής και του περιβάλλοντος του συγκεκριμένου ατόμου, και έπειτα από όλες αυτές τις σκέψεις (και το πιο σημαντικό από τη σκοπιά μας θα είναι πάντα αυτό που είναι το καλύτερο για την πνευματική εξέλιξη και αυτό που υπηρετεί το Θείο Σχέδιο πιο αποτελεσματικά και όχι αυτό που μπορεί να είναι συναρπαστικό και εντυπωσιακό) κινητοποιούνται δυνάμεις για να εκπαιδεύσουν τον συγκεκριμένο ενδιάμεσο για το έργο του. Μόλις επιλεγεί το έργο και επεξεργαστεί, είναι απίθανο να υπάρξουν αλλαγές στο είδος της ενδιάμεσης κατάστασης, εκτός αν υπάρχει πραγματικός, σημαντικός και πνευματικός λόγος για να γίνει αυτό. Έτσι λειτουργεί ο κόσμος του Θεού που, όπως σας είπα, είναι πάνω απ’ όλα, ένας κόσμος τάξης.

**Ερώτηση:** Ήθελα να ξέρω τι σκέφτεται ο πνευματικός κόσμος για αυτό τον καινούργιο πλανήτη, το Σπούτνικ;

**Απάντηση:** Αυτό, αγαπητέ μου, εξαρτάται εξ ολοκλήρου από την πνευματική, την ηθική και τη δεοντολογική στάση όλων των ενδιαφερομένων. Όσον αφορά εμάς, αυτό από μόνο του δεν είναι σημαντικό. Τίποτα δεν είναι σημαντικό από μόνο του, από τη δική μας σκοπιά. Το μόνο σημαντικό είναι η σημασία που έχει για σας τους ανθρώπους.

Και μ’ αυτό, φίλοι μου, σας αφήνω με τις ευλογίες του Κυρίου. Ακολουθήσετε το δρόμο σας εν ειρήνη. Να γνωρίζετε ότι ο Θεός είναι παρών μέσα σας και προσπαθήσετε να Τον βρείτε. Μην επιτρέψετε στα νέφη των δυνάμεων του σκότους να καταστρέψουν αυτά που βλέπετε και αισθάνεστε για την αλήθεια που αγγίζει κάθε τόσο την καρδιά σας. Να είστε εν Θεώ.